একগুচ্ছ নজরুলসংগীতের আশ্রয়ে সাজানো ছিল সংগীতাসরটি। পরিবেশনা শুরুর আগে স্বাগত বক্তব্য দেন সংস্থার সাধারণ সম্পাদক খায়রুল আনাম শাকিল। বাঙালির যাপিত জীবনে কবির গুরুত্ব তুলে ধরে এই শিল্পী বলেন, ‘শুধু তাঁর গান গেয়ে নয়, জীবন ও দর্শনের মাধ্যমে উপলব্ধি করতে হবে কাজী নজরুলকে। একজন মানবিক মানুষ হিসেবে তিনি জীবনভর ভালোবাসার কথা বলেছেন। আর সুন্দর সমাজ গড়তে হলে মানুষকে ভালোবাসার বিকল্প নেই। এ কারণেই যেকোনো সংকটে প্রেরণার উৎস নজরুল। তিনি আমাদের দিয়ে গেছেন শিকড়ের সন্ধান। তাই আমরা যতটাই ডিজিটাল হই না কেন, আপন অস্তিত্বকে খুঁজে পেতে হলে যেতে হবে শিকড়ের পানে।’